paragraph_text: Program Uskopaljskih jeseni obično traje sedam dana tijekom kojih budu upriličene slikarske izložbe, projekcije filmova, kazališne predstave, predstavljanja knjiga, nastupi pjevačkih zborova i glazbenih sastava. Također, uskopaljska srednja i osnovna škola imaju po jednu večer kako bi prezentirale svoj program. Nekoliko posljednjih godina sastavni dio ove manifestacije je i glazbeni festival Djeca pjevaju hitove, a od 2012. godine organizira se šahovski memorijalni turnir Zdravko Batinić. Na posljednjem danu Uskopaljskih jeseni nastupi između deset i dvadeset kulturno-umjetničkih društava iz različitih krajeva Hrvatske i Bosne i Hercegovine, a ponekad nastupe hrvatske udruge iz Crne Gore i Austrije.